《水龙吟 九月八日宿清风店》
清代·万树

去时杨柳依依，我来摇落霜风飐。桑干桥外，葫芦河畔，暮蝉声惨。

景物何堪，树犹如此，客愁谁念。看鹑衣未改，鹿囊如故，惟添得，黄尘染。

泪与露珠同落。忽惊眸、菊擎新艳。柴桑何处，举头惟见，雁行鸦点。

明日重阳，登高无我，酒坛欢欠。叹黄昏麦饭，蛛丝鼠迹，宿清风店。

作者简介：（1630前后—1688）清江苏宜兴人，字红友，又字花农，号山翁。国子监生。康熙十八年起，先后在福建、广东任吴兴祚幕僚。工词曲，曾作传奇及杂剧二十余种。尤精词律。有《词律》、《香胆词》、《拥双艳三种曲》、《璇玑碎锦》等。